**Работник затиснат от стрела на бетон помпа**

1. **Обстоятелства**

Трудовата злополука, станала на строителен обект „Изграждане и реконструкция на спортен комплекс”, довела до смъртта на строителен работник е вследствие затискането му от счупена стрела на бетон помпа.

Използваната бетон помпа е произведена през 1988 г. и до момента на злополуката е експлоатирана интензивно. По време на инцидента пострадалият работник се е намирал в обсега на стрелата, като е придържал гъвкавия маркуч и го е направлявал с цел насочване бетона на подходящото място. Положението на стрелата в този момент е било хоризонтално.

При преглед на раздел от Ръководство за работа с бетон помпа - Правила по техника за безопасност се констатира, че производителят е определил интервали за проверка от квалифицирано лице. За бетон помпа по-стара от 10 години е определен срок на всяко тримесечие. Същата помпа е била 5 пъти в оторизиран сервиз за целия период на експлоатация, но по всяка вероятност главно заради проблеми с хидравликата, но не и по отношение безопасното състояние на машината. Не са представени доказателства, че такива проверки са извършвани всяко тримесечие. Не е решен въпросът с обхвата на проверките по отношение на безопасност, включително и стареене на материала.

В цитираните правила е определена опасната зона, но няма решение за управление на подвижния маркуч. Това е проблем, който се среща при повечето строителни обекти.

Една от причините за злополуката е, че загиналият работник се е намирал в обсега на стрелата, като е придържал гъвкавия маркуч и го е управлявал.

1. **Причини за злополуката, нарушени нормативни актове и лица допуснали нарушения:**

**Нарушения допуснати от работодателя, собственик на бетон помпата:**

1. Работодателят е допуснал използването на строителни машини и устройства, които не са в добро техническо състояние и не са безопасни за използване, съгласно разпоредбата на чл. 76, т. 3 от Наредба № 2 за минималните изисквания за осигуряване на здравословни и безопасни условия на труд при извършване на строителни и монтажни работи /обн., ДВ, бр. 37 от 2004г./.

2. Работодателят е допуснал работа в опасната зона около строителните машини без тя да е означена съгласно инструкциите за експлоатация, в нарушение на разпоредбата на чл. 77, ал. 2 от Наредба № 2 за минималните изисквания за осигуряване на здравословни и безопасни условия на труд при извършване на строителни и монтажни работи /обн., ДВ, бр. 37 от 2004г./

**Предприети мерки:**

* Дадени са предписания за всяко констатирано нарушение.

**Нарушения допуснати от работодателя на пострадалото лице:**

1. Инструкцията за безопасност на труда при извършване на бетонови работи с бетон помпа не съдържа необходимата информация, в т.ч. предвидимите ненормални ситуации (счупване на стрелата на бетон помпата, скъсване на бетонопровода на бетон-помпата и др.), в нарушение на чл. 166, ал. 3, т. 2 от Наредба № 7 за минималните изисквания за здравословни и безопасни условия на труд на работните места и при използване на работното оборудване (ДВ бр. 88/1999 г.).

2. Строителят не е провел начален инструктаж на работниците и служителите от други предприятия, които работят на обект реконструкция и изграждане на спортен комплекс, в това число на лицето, изпълняващо длъжността „шофьор специален тежкотоварен автомобил”, в нарушение на чл. 12, ал. 1 от Наредба № РД-07-2 от 16.12.2009 г. за условията и реда провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд /ДВ бр. 102 от 22.12.2009г./ във връзка с чл.11, ал.1, т. 3 от същата наредба. Лицето е управлявало стрелата на бетон помпата, с която е наливан бетонът при счупване на стрелата.

**Предприети мерки:**

При извършената проверка са констатирани и други нарушения, касаещи непредвидени и непредприети мерки за безопасност от работодателя, по отношение работата на височина.

* Дадени са предписания за всяко констатирано нарушение.
* За отстраняване на констатираното нарушение посочено в т. 1 на работодателя е съставен АУАН.